วิชา ฉะผิดมารยาท อธิบดี-ขึ้นเงินเดือนเมีย 6%
สมัคร ร้องปลัด ทส.เปิดชื่อ,เรื่องอธิบดี,ขึ้นเงินเดือน,เมียไม่จบ สมัคร ดอนนาปี บุกยื่นหนังสือถึงปลัดกระทรวงทรัพยากรฯให้เปิดเผยรายชื่อข้าราชการกว่า 10 รายที่ได้เลื่อนเงินเดือน 6 เปอร์เซ็นต์พร้อมเมียอธิบดี ด้านอดีต ผอ.สำนักบริหารพื้นที่อนุรักษ์ที่ 8 (ขอนแก่น) นายเก่า เมีย อธิบดี แฉเคยขึ้นเงินเดือนให้แค่ 2.8 เปอร์เซ็นต์ แต่มีรายการคุณขอมาแบบไม่มีลายลักษณ์อักษรบอกมีเงินเหลือจะจัดสรรเพิ่มให้ประมาณ 5-6 คน วิชา มหาคุณ อดีต ป.ป.ช.ระบุผิดมารยาทและผิดจริยธรรมสำหรับนักบริหาร ทำลายระบบราชการ เกี่ยวกับผลประโยชน์ทับซ้อน,หลังจากที่นายธัญญา เนติธรรมกุล อธิบดีกรมอุทยานแห่งชาติ สัตว์ป่า และพันธุ์พืช ออกมา ชี้แจงถึงข่าวการเลื่อนขั้นเงินเดือนให้กับภรรยา 6% ว่า เป็นไปตามหลักเกณฑ์ประเมินและโปร่งใส โดยมีข้าราชการกว่า 10 ราย ได้ขึ้นเงินเดือน 6 เปอร์เซ็นต์ด้วยในคราวเดียวกันนั้น,เมื่อวันที่ 28 มิ.ย. ที่กระทรวงทรัพยากรธรรมชาติและสิ่งแวดล้อม ตั้งแต่ช่วงเช้า นายสมัคร ดอนนาปี อดีต ผอ.สำนักอุทยานแห่งชาติ กรมอุทยานฯ เดินทางมาที่สำนักปลัดกระทรวงทรัพยากรฯ ยื่นหนังสือถึงนายวิจารย์ สิมาฉายา ปลัดกระทรวงทรัพยากรฯ ขอให้มีการเปิดเผยรายชื่อข้าราชการกว่า 10 รายที่ได้เลื่อนขั้นเงินเดือน 6 เปอร์เซ็นต์ในคราวเดียวกันกับนางพิสมัย เนติธรรมกุล ภรรยานายธัญญา และขอให้เปิดเผยกระบวนการการประเมินเงินเดือนในคราวนั้นด้วย แต่นายวิจารย์ไม่อยู่ นายสมัครจึงยื่นผ่านเจ้าหน้าที่หน้าห้องนายวิจารย์,จากนั้นนายสมัครให้สัมภาษณ์ว่า การขึ้นเงินเดือน 6 เปอร์เซ็นต์ให้ข้าราชการกว่า 10 รายในช่วงเดียวกันกับนางพิสมัย เป็นเรื่องที่ไม่มีใครรู้มาก่อน ดังนั้น ขอให้เปิดเผยรายชื่อต่อสาธารณชนว่าทำงานแบบไหนถึงได้ขึ้นเงินเดือนตั้ง 6 เปอร์เซ็นต์ เท่าที่หาข้อมูลมา คนที่ได้เป็นข้าราชการดีเด่นของกรมอุทยานฯในปี 2559 ปีเดียวกับที่นางพิสมัย ได้เลื่อนขั้นเงินเดือน 6 เปอร์เซ็นต์ คือนายสุนทร ฉายวัฒนะ นักวิชาการป่าไม้ชำนาญการพิเศษ ที่ยังได้ไม่ถึง 6 เปอร์เซ็นต์,นายสมัครกล่าวอีกว่า ส่วนข้าราชการที่ปฏิบัติหน้าที่ดีเด่นอีก 12 ราย 1 ใน 12 รายที่ได้ อยู่สำนักบริหารพื้นที่อนุรักษ์ (สบอ.) ที่ 8 (ขอนแก่น) ที่เดียวกับภรรยานายธัญญา ยังได้เลื่อนแค่ 3 เปอร์เซ็นต์เท่านั้น ที่สำคัญนางพิสมัย เมียนายธัญญา ทำหน้าที่ช่วยราชการ สบอ.ที่ 8 (ขอนแก่น) ขณะที่ต้นสังกัดอยู่สำนักบริหารกลาง ข้าราชการที่ไปช่วยราชการถ้าไม่เก่งจริงๆ ได้เลื่อน 4 เปอร์เซ็นต์ก็เก่งแล้ว ตนไม่เชื่อนางพิสมัยจะมีความสามารถถึงขนาดได้ประเมินถึง 6 เปอร์เซ็นต์ ดังนั้น ขอให้ปลัดกระทรวงทรัพยากรฯเปิดเผยรายชื่อข้าราชการทั้ง 10 รายออกมาเพราะเกี่ยวกับขวัญกำลังใจของข้าราชการ,จากนั้นนายสมัครได้โทรศัพท์ไปหานายไพโรจน์ ปานสมุทร อดีต ผอ.สบอ.ที่ 8 (ขอนแก่น) ที่เคยเป็นผู้บังคับบัญชาการของนางพิสมัย เมียนายธัญญา พร้อมกับเปิดลำโพง เพื่อให้ผู้สื่อข่าวได้ฟังเสียงสนทนา นายสมัครถามนายไพโรจน์ว่า ได้เลื่อนขั้นเงินเดือนให้นางพิสมัย 6 เปอร์เซ็นต์จริงหรือไม่ นายไพโรจน์กล่าวว่า ทำตามที่ผู้บังคับบัญชาสั่งมา เดิมรอบแรก ตนเสนอจาก สบอ.ที่ 8 (ขอนแก่น) ให้นางพิสมัย แค่ 2.8 เปอร์เซ็นต์ ต่อมาอธิบดีประสานผ่าน ผอ.ส่วนอำนวยการ สบอ.ที่ 8 (ขอนแก่น) บอกว่า มีเงินเหลือจะจัดสรรเพิ่มให้ประมาณ 5-6 คน แต่จะได้จำนวนเปอร์เซ็นต์ไม่เท่ากัน โดยนางพิสมัยได้มากที่สุดคือ 6 เปอร์เซ็นต์ ตนก็เอาเพราะมีเงินเหลือให้ลูกน้อง ทั้งนี้ การสั่งการเป็นแบบไม่มีลายลักษณ์อักษร ส่วนที่กระทรวงทรัพยากรฯ ตั้งคณะกรรมการสอบข้อเท็จจริงในเรื่องดังกล่าว ไม่เคยได้รับการเรียกตัวไปสอบเลย แต่ถ้ามีการเรียกตัวไปให้ข้อมูล ก็จะพูดตามความจริงเหมือนกับที่ได้พูดไปทั้งหมด,นายสมัครกล่าวต่อว่า จะไปร้องเรียน ป.ป.ช.อีกครั้ง เพราะการกระทำดังกล่าวเป็นการทำลายระบบราชการ เป็นการเอื้อประโยชน์ให้กับคนใกล้ชิด ส่วนที่นายธัญญากล่าวหาว่าตนโกรธแค้นนั้น น่าจะเป็นนายธัญญาต่างหากที่โกรธแค้นตนที่ทำหน้าที่เปิดโปงความไม่ชอบมาพากลของนายธัญญามาอย่างต่อเนื่อง,ด้านนายมโนพัศ หัวเมืองแก้ว อดีตอธิบดีกรมอุทยานฯ กล่าวว่า การขึ้นเงินเดือนให้ข้าราชการในสมัยตนไม่เคยให้ใครได้ถึง 6 เปอร์เซ็นต์ ให้ถึง 5 เปอร์เซ็นต์ ก็ถือว่าเก่งมากแล้ว เท่าที่รับทราบมาก็เห็นว่ามีในยุคอธิบดีท่านนี้เท่านั้นที่มีการขึ้นเงินเดือนให้สูงขนาดนี้,ขณะที่นายวิชา มหาคุณ อดีตกรรมการ ป.ป.ช. กล่าวว่า ได้ติดตามข่าวที่เกิดขึ้น โดยกฎหมาย อธิบดีกรมอุทยานฯก็มีสิทธิ์ที่จะอ้างได้ว่ามีอำนาจในการปฏิบัติหรือประเมิน แต่เรื่องดังกล่าวถือเป็นเรื่องของมารยาทและเรื่องของจริยธรรม การประเมินเงินเดือนให้กับคู่สมรส หรือญาติพี่น้อง ต้องพยายามหลีกเลี่ยง เพราะหลีกเลี่ยงไม่พ้นข้อครหาในเรื่องความขัดแย้งเกี่ยวกับผลประโยชน์ทับซ้อน โดยเฉพาะการผิดจริยธรรมที่ถือว่ามีความสำคัญมากสำหรับนักบริหาร และเป็นการทำลายระบบราชการ,เมื่อถามว่า อธิบดีกรมอุทยานฯอ้างว่าการขึ้นเงินเดือนให้กับภรรยาตัวเองเป็นไปตามกฎหมาย นายวิชากล่าวว่า เรื่องนี้ถือเป็นเรื่องผิดมารยาท ผิดจริยธรรมซึ่งไม่จำเป็นต้องผิดกฎหมายหรือแม้จะทำถูกกฎหมายแต่ถ้าทำแล้ว เกิดผลประโยชน์ทับซ้อนหรือเกี่ยวกับผลประโยชน์ ไม่ว่าจะเป็นคู่สมรส หรือญาติพี่น้องก็ไม่สมควรทำ,ผู้สื่อข่าวรายงานว่า เรื่องอธิบดีกรมอุทยานฯ เลื่อนเงินเดือนให้เมีย 6 เปอร์เซ็นต์ ได้รับความสนใจและเสียงวิพากษ์วิจารณ์จากข้าราชการในกระทรวงทรัพยากรฯอย่างมาก เพราะมีน้อยครั้งมากที่หน่วยงานราชการจะขึ้นเงินเดือนให้คนใกล้ชิดและข้าราชการในคราวเดียวกันมากกว่า 10 คน ที่สำคัญข้าราชการที่ทำงานดีๆ ที่ทำงานปราบปรามผู้กระทำผิดที่อยู่ปฏิบัติการพิเศษพยัคฆ์ไพร หรือฉลามขาวหลายคน ยังได้แค่ 3.8-5.5 เปอร์เซ็นต์เท่านั้น
เรื่องอธิบดีขึ้นเงินเดือนเมียไม่จบ สมัคร ดอนนาปี บุกยื่นหนังสือถึงปลัดกระทรวงทรัพยากรฯให้เปิดเผยรายชื่อข้าราชการ
ขึ้นเงินเดือน,อธิบดี,อธิบดีกรมอุทยานแห่งชาติ สัตว์ป่าและพันธุ์พืช,เลื่อนขั้นเงินเดือน,วิชา มหาคุณ,ป.ป.ช.,ข่าวหน้า1,ข่าวทั่วไป